| **Ignatijus Milinis** |
| --- |
| Gimė | 1899 m. vasario 2 d.Spaskojė, Kansko apskritis, Tomsko gubernija, Rusijos imperija |
| Mirė | 1974 m. sausio 9 d. (74 metai) |
| Vaikai | sūnus Genadijus |
|  |
| Veikla | architektas |

*Šiuolaikinių architektų susivienijimo* pirmasis suvažiavimas 1928 m. (Ignatijus Milinis stovi aukščiausioje eilėje, penktas iš dešinės).
*Narkomfino namas* (pirmame plane) 2017 metais.
**Ignatijus Milinis** (rus. *Игнатий Францевич Милинис*; 1899 m. vasario 2 d. Spaskojė kaime, Tomsko gubernija, Rusijos imperija  – 1974 m. sausio 9 d.) – TSRS laikais kūręs lietuvių kilmės Rusijos konstruktyvizmo architektas.

Biografija
----------

Gimė Sibire, iš lietuviškų gubernijų atitremtų 1863 m. sukilėlių kaime. 1927 m. baigė Kijevo architektūros institutą ir toliau mokėsi *Aukštajame dailės technikos institute* (rus. *Высший художественно-технический институт*) Maskvoje. Būdamas pastarosios aukštosios mokyklos studentu paruošė *Ukrainos TSR Vyriausybės namų Charkove* (kartu su iš Vilniaus kilusiu Samuilu Kravecu (rus. *Самуил Миронович Кравец*), 1927 m.) ir *Tarybų rūmų* Charkove (1928 m.) projektus. 1929 m. įgijo *Aukštojo dailės technikos instituto* baigimo diplomą.

Buvo žinomo to meto šalies konstruktyvizmo lyderio Moisiejaus Ginzburgo (rus. *Моисей Яковлевич Гинзбург*) pasekėju, priklausė jo vadovaujamai *socialistinio apgyvendinimo* sekcijai. M. Ginzburgui vadovaujant ir prisidėjus inžinieriui statybininkui Sergėjui Prochorovui (rus. *Сергей Львович Прохоров*), 1928–1932 m. jis projektavo ir vykdė architektūrinę priežiūrą statant TSRS Finansų liaudies komisariato tarnautojams skirtą gyvenamąjį namą, žinomą *Narkomfino namo* (rus. *Дом Наркомфина*) vardu. Pastato spalviniam dizainui ji sugebėjo užkariauti vokiečių spalvų specialistą Hinnerk Scheper iš Bauhaus Dessau.

Pastatas išliko iki mūsų dienų, Tarptautinė paminklų apsaugos organizacija ICOMOS siūlo jį įtraukti į Pasaulio paveldo sąrašą.

Pirmuoju stambiu įgyvendintu darbu tapo 1929–1933 m. I. Milinio paruoštas *Metalurgijos gamyklos „Serp i Molot" klubo* Maskvoje projektas.

Priklausė konstruktyvizmo ir funkcionalizmo architektus jungusiam *Šiuolaikinių architektų susivienijimui* (rus. *Объединение современных архитекторов*), 1928 m. dalyvavo pirmajame jo suvažiavime. 1929–1933 m. kartu su kolegomis suprojektavo ir dalyvavo statant *Namus–komuną* Maskvos Gogolio bulvare. Kiti stambesni Ignatijaus Milinio projektai šalies sostinėje: *ZIL gamyklos darbuotojų namai* Velozavodskaja gatvėje (1936–1937 m.), *Naujųjų Kuzminkų mikrorajono* užstatymas (1959–1964 m.).

Palaidotas Maskvos Vagankovo kapinėse, šalia sūnaus Genadijaus.

Kiti, tekste nepaminėti projektai
---------------------------------

* Statybininkų klubas Kijeve (1926 m.);
* Revoliucijos muziejus Kijeve (1927 m.);
* Tipinis geležinkeliečių klubas, skirtas 1500 žm. (1927 m. konkursinis);
* Kazachijos TSR Vyriausybės namai Alma Atoje (1927–1928, su M.Ginzburgu);
* Universalinė parduotuvė Maskvos Baumano rajone (1928 m. konkursinis);
* Pramonės namai Sverdlovske (1928 m.; su bendraautoriais);
* Turksibo valdybos pastatas (1929 m. su M. Ginzburgu);
* Darbo saugos institutas Maskvoje (1929 m. konkursinis).

Atminimo įamžinimas
-------------------

* 2019 m. Maskvos A.V. Ščiusevo architektūros muziejuje surengta paroda apie architekto kūrybą Archyvuota kopija 2021-10-20 iš Wayback Machine projekto.
* Išleista knyga: Чепкунова И.В.; Аметова М.Р. *Архитектор Игнатий Милинис. От конструктивизма к модернизму* – Москва: Кучково поле, 2019 ISBN: 978-5-9950-0978-8

Išnašos
-------

1. ↑  Viktor Bilotas. *«Сибирь в церковном отношении» И.-Б. Пранайтиса*, C. 61
2. ↑  Spalvotas Narkomfin pastato F sekcijos projektas svetainėje bauhaus.de (Moisiejus Ginzburg und Ignatijus Milinis 1928-1932), Moskau, Russland
3. ↑  Johannes Cramer, Anke Zalivako (Hrsg.). *Das Narkomfin-Kommunehaus 1928–2012* Petersberg: Michael-Imhof-Verlag, 2013; S. 6 ISBN 978-3-86568-866-8
4. ↑  Гейдор Т. Казусь И. *Стили Московской архитектуры* // . – М.: Искусство–XXI век, 2014. – С. 616–272. – ISBN 978-5-98051-113-5
5. ↑  Седова И. *Пропущенное звено. Заводской клуб у Рогожской заставыы* // Московское наследие : журнал. – М.: Департамент культурного наследия города Москвы, 2013; № 26, С. 24–27

Šaltiniai
---------

* Герои АвангардСтроя. Архитектор Игнатий Милинис // Государственный музей архитектуры имени А. В. Щусева Archyvuota kopija 2021-10-20 iš Wayback Machine projekto.
* Хан-Магомедов С.О. *Архитектура советского авангарда* – Москва: Стройиздат, 2001 Книга 2–я. Стр. 457, 459, 483, 507, 533, 628, 664.



|  |  |
| --- | --- |
|  | Šis straipsnis yra tapęs savaitės straipsniu. |